คาดสัปดาห์หน้าหุ้นปรับขึ้นยืนเหนือ1,300จุด
กสิกรไทยคาดหุ้นไทยสัปดาห์หน้าปรับขึ้นต่อหลังยืนเหนือระดับ 1,300 จุด ติดตามแก้หนี้ยุโรป
6 ต.ค. 2555

กสิกรไทยคาดหุ้นไทยสัปดาห์หน้าปรับขึ้นต่อหลังยืนเหนือระดับ 1,300 จุด ติดตามแก้หนี้ยุโรป
บล.กสิกรไทย และบริษัทศูนย์วิจัยกสิกรไทย จำกัด มองว่าตลาดหุ้นไทยในสัปดาห์หน้า (8-12 ต.ค.) ดัชนีมีโอกาสปรับตัวขึ้น โดยต้องติดตามผลการประชุมรัฐมนตรีคลังยุโรป และการประกาศผลประกอบการของธนาคารพาณิชย์ไทย สำหรับตัวเลขเศรษฐกิจสหรัฐฯ ที่สำคัญ ได้แก่ รายงานสรุปภาวะเศรษฐกิจ (Beige Book) ดัชนีราคาผู้ผลิต และความเชื่อมั่นผู้บริโภค (เบื้องต้น) 
ทั้งนี้ บล.กสิกรไทย คาดว่า ดัชนีจะมีแนวรับที่ 1,302 และ 1,270 จุด ขณะที่แนวต้านคาดว่าจะอยู่ที่ 1,314 และ 1,328 จุด ตามลำดับ
ในสัปดาห์ที่ผ่านมา ดัชนี SET ปรับเพิ่มขึ้นเหนือระดับ 1,300 จุด จากแรงซื้อของนักลงทุนต่างชาติ โดยดัชนีปิดที่ระดับ 1,311.35 จุด เพิ่มขึ้น 0.97% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 7.79% จากสัปดาห์ก่อน มาอยู่ที่ 36,835.07 ล้านบาท โดยนักลงทุนต่างชาติ และ บัญชีบริษัทหลักทรัพย์ซื้อสุทธิ ขณะที่นักลงทุนสถาบัน และนักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 379.17 จุด เพิ่มขึ้น 9.00% จากสัปดาห์ก่อน
ดัชนี SET ปรับเพิ่มขึ้นในช่วงต้นสัปดาห์ นำโดยหุ้นที่เกี่ยวข้องกับการบริโภคในประเทศ รวมถึงแรงซื้อจากนักลงทุนต่างชาติที่มีอย่างต่อเนื่อง ก่อนที่แรงขายทำกำไรจะถ่วงดัชนีให้ปรับลงในวันพฤหัสบดี อย่างไรก็ดี ตลาดหุ้นปรับตัวขึ้นอีกครั้งในวันศุกร์ นำโดยหุ้นกลุ่มพลังงาน หลังราคาน้ำมันปรับขึ้นท่ามกลางความตึงเครียดระหว่างตุรกีและซีเรีย